Javaslat A TANÁCS HATÁROZATA a Cotonou-i Megállapodás 96. cikke alapján a Bissau-guineai Köztársasággal folytatott konzultációs eljárás lezárásáról

(előterjesztő: a Bizottság)

INDOKLÁS

A 2003. szeptember 14-i katonai puccsot követően, a Cotonou-i Megállapodás 96. cikkével összhangban az Európai Unió 2004. január 19-én konzultációkat kezdett a Bissau-guineai Köztársasággal.

E katonai puccs ellentétes a Cotonou-i Megállapodás 9. cikkében említett alapvető elemekkel.

E konzultációk nyitó ülésén az Európai Unió megelégedéssel nyugtázta, hogy a bissau-guineai fél pozitív elkötelezettséget vállalt egyrészt az emberi jogokkal, a demokratikus alapelvekkel és a jogállamisággal összhangban lévő alkotmányos rend helyreálltására, másrészt az ország politikai stabilitását és fenntartható fejlődését biztosító strukturális feltételek megteremtésére.

Az Európai Unió így tudomásul veszi, hogy a Bissau-guineai Köztársaság kormánya az alábbi kötelezettségeket vállalta:

- a Bissau-guineai Köztársaság kormánya átmeneti programjának, és különösen a képviselőválasztásokra vonatkozó elemeinek megerősítése,

- az igazságszolgáltatás függetlenségének és a fegyveres erők civil ellenőrzésének visszaállítására irányuló folyamat megerősítése,

- az államháztartás javítására irányuló intézkedések elfogadása.

Az Európai Unió következtetései szintén kilátásba helyezték, hogy:

,Az Európai Unió tovább folytatja a párbeszédet annak érdekében, hogy megbizonyosodjon a Bissau-guineai Köztársaságban a demokrácia és a jogállamiság mielőbbi visszaállításáról, ami előfeltétele annak, hogy ezen országgal fenntartott kapcsolatai teljes mértékben rendeződjenek. E konzultációkat annak reményében folytatják, hogy hozzájárulhatnak egy tartós alkotmányos rend visszaállításához, amely a Bissau-guineai Köztársaságban megteremti a szegénység visszaszorításához, a régió stabilitásának előmozdításához, valamint a világgazdaságba való szorosabb integrálódáshoz szükséges stabilitást.

A fenti kötelezettségvállalások teljesítéséről szóló havi jelentések alapján, amelyek elkészítésére a bissau-guineai fél kötelezettséget vállal, az Európai Unió közelről követi nyomon a helyzet alakulását. Ügyel a vállalt kötelezettségek teljesítésére, különösen a választási menetrend betartására és a választások átláthatóságát és demokratikus alapját biztosító intézkedések meghozatalára, a szükségprogram végrehajtására, az államháztartási fegyelem megteremtésében elért eredményekre, valamint az igazságszolgáltatás függetlenségének és a fegyveres erők civil ellenőrzésének visszaállítására.

A három hónapos párbeszéd és a helyben folytatott konzultációk lezárásakor, a Cotonou-i Megállapodás 96. cikke (2) bekezdésének c) pontja alapján elfogadott megfelelő intézkedések jellege és hatálya a bissau-guineai hatóságok által vállalt kötelezettségek teljesítésének mértékétől függ. Az Európai Unió hangsúlyozza, hogy a bissau-guineai hatóságok teljes együttműködése alapvető fontosságú ahhoz, hogy tovább támogathassa az országot a fejlődése érdekében tett erőfeszítéseiben".

A részletes és rendszeres párbeszédre Bissau-Guineában került sor. Ennek alapját a kötelezettségvállalások teljesítése érdekében hozandó intézkedések listája és azok a havi ellenőrző jelentések képezték, amelyeket helyben nyújtottak át az Elnökség és a Bizottság képviselőinek. E párbeszéd lezárásakor az Elnökség és a Bizottság képviselői a helyszínen értékelték a kötelezettségvállalások végrehajtását.

Ennek mérlege szerint a bissau-guineai hatóságok egyes kötelezettségvállalások nyomán figyelemreméltó és a jövőre nézve bíztató kezdeményezéseket tettek. Különösen említést érdemel:

* a jogszerű, szabad és átlátható képviselőválasztások megtartása 2004. március 28-30-án;

* az igazságszolgáltatás függetlenségének visszaállítására irányuló folyamat megerősítése az államügyész kinevezésével és a legfelsőbb bíróság elnökének megválasztásával.

Mindazonáltal elsősorban az államháztartás javítása további aggodalomra ad okot:

- Az állami számvitelt egészében át kell vizsgálni. Az államháztartás helyzete fokozatosan romlik, mivel az állami bevételek jelentős része, különösen a vámbevételek nem követik a behajtás rendes útját;

- Az állam pénzügyi helyzete továbbra is nyugtalanító. A likviditás hiánya miatt a közalkalmazottak többségének bérét egy az Egyesült Nemzetek Fejlesztési Programja által kezelt, a fejlesztési partnerek hozzájárulásaiból létrehozott alapból fizetik ki;

- Az átmeneti kormány által jóváhagyott gazdasági szükségprogram végrehajtását folytatni kell;

- Az állami tisztviselők megkezdett összeírását folytatni kell;

- Az államháztartás területén olyan korrekciós intézkedéseket kell elfogadni, mint a pénzügyi ellenőrzési rendszer, a közbeszerzések és az állami bevételek auditja;

- A források felhasználásának 2003-as vizsgálatát követően a közösségi költségvetési támogatási program kertében nyújtott támogatásokat vissza kell fizetni;

- Folytatni kell azokat a közigazgatási és bírósági eljárásokat, amelyeket a pénzügyi főfelügyelőség által az állami bevételek szabályszerűségéről 2003-ban készített audit eredményeinek ismertetését követően, az átmenetet megelőző időszak kormányának a múltban szabálytalanságot vagy csalást elkövető felelős tagjai ellen indítottak.

Az Európai Unió általánosságban úgy ítéli meg, hogy az alkotmányos rendhez való visszatérés felé vezető átmenet folyamata elkezdődött. Ugyanakkor továbbra sem lehet biztosan megítélni, milyen orientáció jellemzi a hatóságokat az államháztartás javításának területén.

A konzultációkat követően a Cotonou-i Megállapodás 96. cikke (2) bekezdésének c) pontja szerint a Bizottság javasolja a kapcsolatok rendezését és az együttműködés folytatását, ügyelve arra, hogy a tizennyolc hónapos időszak alatt az államháztartás területén végrehajtsák a fent említett intézkedéseket, megerősítsék az igazságszolgáltatás függetlenségének és a fegyveres erők civil ellenőrzésének visszaállítását, és a választási ciklust az elnökválasztás megtartásával folytassák. Ezen időszak alatt félévenként kell értékelést készíteni.

A bissau-guineai kormánnyal továbbra is szoros politikai párbeszédet kell fenntartani annak biztosítására, hogy az tovább halad a megkezdett cselekvési irány mentén a Bissau-guineai Köztársaságban a jogállamiság visszaállítása és a társadalmi és gazdasági stabilitás megteremtése érdekében.

A bissau-guineai hatóságok által vállalt kötelezettségek nem teljesítése esetén az Európai Unió fenntartja magának a jogot, hogy meghozza a megfelelő intézkedéseket. Az Európai Bizottság különösen az említett tizennyolc hónapos időszak végén visszavonhatja a Bissau-guineai Köztársaságnak a 9. EFA alapján megítélt és még ki nem fizetett pénzügyi forrásokra vállalt kötelezettségét.

Az előzőek fényében és a Cotonou-i Megállapodás 9. és 96. cikkével összhangban a Bizottság javasolja a Tanácsnak a Bissau-guineai Köztársasággal megkezdett konzultációk lezárását és a mellékelt határozat elfogadását.

Javaslat A TANÁCS HATÁROZATA a Cotonou-i Megállapodás 96. cikke alapján a Bissau-guineai Köztársasággal folytatott konzultációs eljárás lezárásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a 2000. június 23-án Cotonou-ban aláírt AKCS-EK Partnerségi Megállapodásra [1], és különösen annak 96. cikkére,

[1] HL L 317. szám, 2000.12.15., 3. o.

tekintettel az AKCS-EK Partnerségi Megállapodás végrehajtását követően meghozandó intézkedésekről és követendő eljárásokról szóló belső megállapodásra [2], és különösen annak 3. cikkére,

[2] HL L 317. szám, 2000.12.15., 376. o.

tekintettel a Bizottság javaslatára [3],

[3] HL C ..., ..., .... o.

mivel:

(1) A Cotonou-i Megállapodás 9. cikkének alapvető elemei sérelmet szenvedtek a 2003. szeptember 14-i katonai puccs során, amelyet az Európai Unió 2003. szeptember 18-i nyilatkozatában elítélt.

(2) A Cotonou-i Megállapodás 96. cikkével összhangban 2004. január 19-én konzultációk folytak az AKCS országokkal és a Bissau-guineai Köztársasággal, amelyek során a bissau-guineai hatóságok külön kötelezettséget vállaltak az Európai Unió által azonosított problémák orvoslására, és azok végrehajtására egy három hónapos részletes párbeszéd időszaka alatt.

(3) Ezen időszak végén a fent említett kötelezettségvállalások konkrét kezdeményezéseket eredményeztek; mindazonáltal bizonyos, a Cotonou-i Megállapodás alapvető elemeinek tekintetében fontos intézkedések még túlságosan felületesek.

A KÖVETKEZŐKÉPPEN HATÁROZOTT:

1. cikk

A Bissau-guineai Köztársasággal a Cotonou-i Megállapodás 96. cikke alapján folytatott konzultációk lezárásra kerülnek.

2. cikk

A mellékletben található levéltervezetben foglalt intézkedések ezennel elfogadásra kerülnek, mint a Cotonou-i Megállapodás 96. cikke (2) bekezdésének c) pontja alapján megfelelő intézkedések.

3. cikk

Ez a határozat elfogadásának napján lép hatályba.

Ezt a határozatot a Tanács általi elfogadásától számított tizennyolc hónapig kell alkalmazni.

Kelt Brüsszelben, ...-án/én

a Tanács részéről

az elnök

MELLÉKLET

Levéltervezet

Tisztelt Miniszterelnök Úr!

Az Európai Unió nagy jelentőséget tulajdonít a Cotonou-i Megállapodás 9. cikke rendelkezéseinek. Az emberi jogok, a demokratikus alapelvek és a jogállamiság tisztelete, amelyek az AKCS-EK partnerség alapját képezik, a Megállapodás alapvető elemei, következésképpen kapcsolataink alapjai is.

E szellemben az Európai Unió 2003. szeptember 18-i nyilatkozatában határozottan elítélte a 2003. szeptember 14-i katonai puccsot.

Ebben az összefüggésben az Európai Unió Tanácsa 2003. december 19-én határozott arról, hogy a bissau-guineai hatóságokat konzultációra hívja azzal a céllal, hogy a helyzetet alapos vizsgálatnak vessék alá, és megtalálják az orvoslására szolgáló eszközöket.

E konzultációk 2004. január 19-én Brüsszelben zajlottak le. Akkor több alapvető kérdés is felmerült, és az átmeneti kormány miniszterelnöke ismertetette a bissau-guineai hatóságok álláspontját és a helyzetről készített elemzését. Az Európai Unió tudomásul vette az átmeneti kormány által vállalt alábbi kötelezettségeket:

- a Bissau-guineai Köztársaság kormánya átmeneti programjának, és különösen a képviselőválasztásokra vonatkozó elemeinek megerősítése;

- az államháztartás javítására irányuló intézkedések elfogadása;

- az igazságszolgáltatás függetlenségének és a fegyveres erők civil ellenőrzésének visszaállítására irányuló folyamat megerősítése.

Megállapodás született arról is, hogy egy három hónapos részletes párbeszéd fog lezajlani Bissau-Guineában a különféle felmerült kérdésekről, és a helyzet ezen időszak végén ismételten áttekintésre kerül.

Bissau-Guineában lezajlott a részletes és rendszeres párbeszéd. Ennek alapját a kötelezettségvállalások teljesítése érdekében hozandó intézkedések listája képezte.

Ennek mérlege szerint a bissau-guineai hatóságok figyelemreméltó kezdeményezéseket tettek. Különösen említést érdemel:

* a jogszerű, szabad és átlátható képviselőválasztások megtartása 2004. március 28-30-án;

* az igazságszolgáltatás függetlenségének visszaállítására irányuló folyamat megerősítése az államügyész kinevezésével és a legfelsőbb bíróság elnökének beiktatásával.

Semmi kétség sem fér ahhoz, hogy ezek a kezdeményezések az ország politikai és társadalmi stabilitásának zálogát jelentik. Azonban továbbra is aggodalomra ad okot elsősorban az államháztartás területe, különösen, ami az állami számvitelt, a vámbevételek útját, valamint az állami hivatalnokok többségének fizetését illeti.

Ebben az összefüggésben az Európai Unió az államháztartás javítása érdekében elsősorban az alábbi konkrét intézkedések meghozatalát várja:

* az átmeneti kormány által jóváhagyott gazdasági szükségprogram végrehajtásának folytatása;

* az állami tisztviselők megkezdett összeírásának folytatása;

* az államháztartás területén olyan korrekciós intézkedések elfogadása, mint a pénzügyi ellenőrzési rendszer, a közbeszerzések és az állami bevételek auditja;

* a források felhasználásának 2003-as vizsgálatát követően a közösségi költségvetési támogatási program kertében nyújtott támogatások visszafizetése;

* a pénzügyi főfelügyelőség által az állami bevételek szabályszerűségéről 2003-ban készített audit eredményeinek ismertetése;

* az átmenetet megelőző időszak kormányának azon felelős tagjai ellen indított közigazgatási és bírósági eljárások folytatása, akik a múltban szabálytalanságot vagy csalást követtek el.

A konzultációkat követően a Cotonou-i Megállapodás 96. cikke (2) bekezdésének c) pontja szerint megállapodás született a kapcsolatok rendezéséről és az együttműködés folytatásáról, ügyelve arra, hogy a tizennyolc hónapos időszak alatt az államháztartás területén végrehajtsák a fent említett intézkedéseket, megerősítsék az igazságszolgáltatás függetlenségének és a fegyveres erők civil ellenőrzésének visszaállítását, és a választási ciklust az elnökválasztás megtartásával folytassák. Megfelelő körülményeket kellene teremteni ahhoz, hogy az elnökválasztás átlátható és demokratikus módon menjen végbe. Az Európai Bizottság ezen időszak alatt félévenként készíti el értékelését.

Kormányával a jövőben is szoros politikai párbeszédet kell fenntartani azzal a céllal, hogy hozzájáruljon országában a demokrácia megerősítéséhez.

A bissau-guineai hatóságok által vállalt kötelezettségek nem teljesítése esetén az Európai Unió fenntartja magának a jogot, hogy meghozza a megfelelő intézkedéseket. Az Európai Bizottság különösen az említett tizennyolc hónapos időszak végén visszavonhatja a Bissau-guineai Köztársaságnak a 9. EFA alapján megítélt és még ki nem fizetett pénzügyi forrásokra vállalt kötelezettségét.

Kérem, Miniszterelnök úr, fogadja legmélyebb nagyrabecsülésünk kifejezését:

a Bizottság részéről a Tanács részéről